Petrus, Dei gracia Senon. archiepiscopus, omnibus presentes litteras inspecturis, in Domino salutem. Noverint universi quod Willelmus de Paciaco, miles, et Agnes, uxor ejus, in presentia nostra constituti omnes decimas quas habebant in territorio Villenove-Regis, que ab Ansello de Malo-Nido, milite, date fuerant in maritagium eidem Agneti, filie sue, pro septies-viginti libris et centum solidis pruvinensibus, recognoverunt se capitulo Senonensi vendidisse, fide prestita promittentes quod per se vel per alios nullam in posterum super hoc questionem movebunt, immo garantiam debitam capitulo supradicto portabunt. Hanc autem venditionem dicti Willelmus et uxor ejus debent a liberis ejusdem eidem Anselli, quando ad annos discretionis pervenerint, et a domino de cujus feodo decime movent supradicte, et ab aliis a quibus debebunt facere laudari, et super hoc Petrus de Boiaco, dictos Ansellus et Droco de Torigniaco, milites, qui presentes erant, se plegios obligarunt. In cujus rei memoriam et testimonium, presentem cartam appositione sigilli nostri fecimus communiri. Actum, anno Gracie Mº CCº terciodecimo, mense octobri.